ተወርዋሪ ኮኸብ ኣብ 1947 ኣቆጻጽራ ግእዛውያን ኣብ ከተማ ዓድዋ ተወሊዱ። ይኹን እምበር ወለዱ እንዳ ቀኛዝማት ዘሪሁን ብንግዲ ዝመሓደሩ ስለዝነበሩ ወዲ ክልተ ዓመት እንከሎ ምስ ስድርኡ ናብ ኣስመራ ከይዱ ቀዳማይ ኮነ ካልኣይ ብርኪ ትምህርቱ ኣብኡ ተኸታቲሉ። ወዲ ቀኛዝማት ዘሪሁን ጌታሁን፡ ኣርኣያ ዘሪሁን ገና ኣብ ዕሸል ዕድሚኡ ናብ ኣስመራ ስለዝኸደ፡ ንትግራይ ኣይዓበየላን። ይኹን እምበር ወላዲኡ ክረምቲ መጽአ ሒዞምዎ ይመጽኡ ስለዝነበሩ ፍቕርስ ኣይረሓቖን። ኣርኣያ ኣብ ዩኒቨርስቲ ኣስመራ ቀዳማይ ዲግሪ ተማሂሩ፡ ኣብ ኣሜሪካ ካልኣይ ዲግሪ ተኸታቲሉ ሓዳር መስሪቱ ኣብ ስደት ካብ ዝነብር ዓመታት ተቖጺሮም ኣለዉ። ዋላ እውን ኣብ ስደት እንተሰረተ፡ 'ህዝበይ' ዝብል ጽኑዕ ስምዒት ስለዝነበሮ ግን፡ ካብቶም ኣብ ሰሜን ኣሜሪካ ማሕበር ተጋሩ ዝመስረቱ ውፍያት ሰባት ሓደ ኮይኑ፡ ንብረታዊ ቓልሲ ህወሓት ይድግፍ ነይሩ። እቲ ጡብ ኣዲኡ ከይገደፈ ካብ ትግራይ ዝወጽአ ኣርኣያ ድሕሪ ውድቀት ስርዓት ደርግ እውን እንተኾነ ምቹእ ናብራ ዓዲ ኣሜሪካ ራሕሪሑ ናብታ ብኲናትን ድኽነትን ሰንሰን ዝበለት ትግራይ ተመሊሱ ምስ ህዝቡ ኮይኑ ጽላል ተጋሩ ንዝኾነት ማሕበር ልምዓት ትግራይ ኣጣይሱ። ንዘይዓበየላ ትግራይ ብኸመይ'ድኣ ክቱር ፍቕሪ ሓዲርዎ?
